Ka jalo, akanya ka se se neng sa direga ka wena fa o ne a nna le kitso ya boammaaruri ya Dikwalo. Fa o ne o simolola go ithuta Baebele, go ka direga gore dilo tsa ntlha tse o neng wa di ithuta e ne e le dithuto tsa motheo ka Modimo, ditsholofetso tsa gagwe le Morwawe. Kwa tshimologong, dilo tseno e ne e le dilo fela tse di sa amaneng ka gope. Mme fa o ntse o tswelela go ithuta, dintlha tseno di ne tsa simolola go kopana, mme o ne wa kgona go bona sentle gore dintlha tse di farologaneng di amana jang le maikaelelo a magolo a ga Jehofa ka batho le ka lefatshe. Boammaaruri jwa Baebele bo ne jwa simolola go utlwala le go dira tlhaloganyo. Go ithuta le go gakologelwa dilo tse disha go ne ga simolola go nna motlhofo ka gonne o ne o kgona go bona gore di amana jang.